jkorsvik/nowiki_second_scrape_merged huggingface dataset:
Dvergkochin

Dvergkochin er en hønserase (urdverg) fra Kina. Denne rasen kom til Europa i 1860. Dvergkochin er en rund og svulmende høne med en fyldig og dunet fjørdrakt. Rasen har blitt videreforedlet siden slutten av 1800-tallet gjennom England og Tyskland. Dvergkochin er en urdverg som det ikke finnes noe klart motstykke til, det finnes riktignok en rase med samme navn, men det er også alt de har til felles sammen med at de stammer fra Kina. Det er en veldig kjent og populær hønserase med kompakt befjæring som er dunrik og myk. Den er en ganske god verper, og har ekstremt god rugelyst. De passer derfor perfekt som fostermødre. De er rolige, behagelige, lette å temme, og de passer perfekt for deg med barn i hagen. De passer derfor veldig godt som kjæledyr, og passer godt for nybegynnere. De har et ganske godt rykte som en god egglegger og kyllingfører. Eggene er lysebrune og veier 30 gram. Hanen veier 850 g. og hønen veier 750 g.


== Farger ==
Hvit
Svart
Gul
Blå
Perlegrå
Rød
Blå/svartspettet
Tverrstripet
Gul/tverrstripet
Rød/tverrstripet
Svart/hvitflekket
Blå/hvitflekket
Lys/columbuia
Gul/columbia
Legbarfarget
Sølvhalset
Rapphønsfarget
Brunbåndet
Sølvtegnet
Laksefarget
Hvetefarget
Bjørkfarget


== Se også ==
Liste over hønseraser
Høne
Hønsefugler


== Eksterne lenker ==
(en) Kategori:Pekin (chicken) – bilder, video eller lyd på Wikimedia Commons
Klepp kirke

Klepp kirke (Klepp kyrkje) er en langkirke fra 1846 i Klepp kommune, Rogaland fylke. 
Byggverket er i tømmer og har 280 sitteplasser. Kirken er reist etter typetegninger av Hans Ditlev Franciscus von Linstow. Den ble restaurert i 1971 hvor man oppførte et tilbygg.
Kirken har en altertavle fra 1610 med motivet Jesu oppstandelse. Tavlen er skåret av Thomas Snekker og dekorert av Peter Reimers. Prekestolen er i  tre fra 1846. Orgelet er fra Jensen & Thomsen og har 18 stemmer. 
Kirkeklokken er fra Olsen Nauen Klokkestøperi og har inskripsjonen: «Kjære kyrkjeklokka, Tona um frelsa. Kalla og helsa, Kalla og helsa med fred Guds born.» Dette er samme inskripsjon som på kirkeklokken i Bore kirke.


== Litteratur ==
Alf Henry Rasmussen (1993). «Klepp kirke». Våre kirker. Norsk kirkeleksikon. Kirkenær: Vanebo forlag. s. 431. ISBN 82-75-27022-7. 


== Eksterne lenker ==
(no) «Klepp kirke». Kirkesøk. Den norske kirke. 
(en) Klepp kyrkje – kategori av bilder, video eller lyd på Commons 
«Klepp kirke». Kulturminnesøk. Riksantikvaren – Direktoratet for kulturminneforvaltning.
Bawburgh

Bawburgh er en landsby og et verdslig sogn i distriktet South Norfolk i grevskapet Norfolk i England. Den ligger i dalen til elven Yare, omkring åtte km vest for byen Norwich, i nærheten av Norfolk & Norwich Hospital. I henhold til folketellingen i 2011 har landsbyen og sognet en befolkning på 595 innbyggere.


== Sognekirken ==
Sognekirken St Mary and St Walstan, dedikert jomfru Maria og den lokale helgenen Walstan (død 1016), som ble født enten i Bawburgh eller i Blythburgh i Suffolk. Han er betraktet som en skytshelgen for gårdsbruk og bønder. Helgenens dag den 30. mai feires årlig med gudstjeneste og vandring til sankt Walstans brønn. Kirken er en av de 124 rundtårnkirkene som er bevart i grevskapet. Den er listet som et bevaringsverdig bygg i klasse I. Det er kanonisk (anerkjent) solur ved kirkens sørvegg.


== Referanser ==


== Eksterne lenker ==
(en) Bawburgh – kategori av bilder, video eller lyd på Commons
Bawburgh at a Glance, landsbyens eget nettsted
Bawburgh St Mary and St Walstan, eget nettsted for rundtårnkirker
Bawburgh Water Mill
Reppadalen naturreservat

Reppadalen naturreservat ovenfor Arnatveit i Bergen er et myrområde med regnvannsmyr, jordvannsmyr, flatmyr og bakkemyr og med vegetasjon av flaskestarr og bleiktorvmose. Området er 400 dekar stort og ble vernet i 1983. Området ligger ca. 400 meter over havet og er mye brukt som friluftsområde i Arna via turveiene Rambergsveien og Reppadalsveien. Man kan også følge turstiene fra Garnes over Ådnanipa.
Fra Reppadalen stiger Repparåsen 609 moh. opp mot nord, Herlandsfjellet 695 moh. ligger i sørøst, Skåldalsfjellet 718 moh. i sør og Skåldalsnipa 603 moh. i sørvest.
I naturreservatet befinner det seg også noen gamle setrer: Garnessetra, Ådnasetra og Seimssetra. Et bygg fra Seimssetra er flyttet fra Reppadalen til Ådnatun museum.


== Naturreservat i Arna ==
Kråmyrane naturreservat – Reppadalen naturreservat – Nesvika naturreservat


== Fjell i Arna ==
Gullfjellet – 987 moh.
Skåldalsfjellet – 718 moh. med Skåldalsnipa – 603 moh.
Hananipa – 717 moh. med toppunktet i Vaksdal, men oppstigning fra Arna.
Trollabotshaugen – 678 moh.
Krånipa – 703 moh.
Trengereidhotten – 577 moh.
Borga – 634 moh.
Repparåsen – 609 moh.
Vardegga / Vareggen – 590 moh.
Ådnanipa / Arnanipa – 456 moh.Se også Byfjellene i Bergen.


== Eksterne lenker ==
Vernebeskrivelse Reppadalen naturreservat
Forskrift om freding av Reppadalen naturreservat
Rundtårnkirke

Rundtårnkirke er en type kirkebygg som nesten utelukkende finnes i England, og bortimot de fleste av disse finnes i East Anglia: Av 185 bevarte rundtårnkirker er 124 i Norfolk, 38 i Suffolk, seks i Essex, tre i Sussex, to i Cambridgeshire og to i Berkshire. Det finnes spor etter omkring tjue rundtårnkirker i Tyskland, av lignende konstruksjon som de i East Anglia. Andre land som har eller har hatt minst én rundtårnkirke er Andorra, Danmark, Frankrike, Italia, Norge, Polen, Sverige, Sør-Afrika og Tsjekkia.Bygningstypen er av angelsaksisk opphav, og kjennetegnes slik navnet antyder av et rundt tårn. I enkelte tilfeller er det klart at kirken opprinnelig kun bestod av tårnet, mens skipet er lagt til senere. Det er foreslått flere mulige forklaringer på bygningstypen:
Kirkene opptrer særlig i områder hvor flint er det lettest tilgjengelige materialet. Ettersom det er vanskelig å få pene, rette hjørner med dette materialet var det enklere å bygge runde tårn med tykke vegger.
De finnes i områder hvor det ofte var militære angrep på den tiden hvor de ble bygget, særskilt vikingangrep fra nordboere. Tårnene ble opprinnelig reist som defensive byggverk, og ble først senere brukt som kirker, eller tårnene ble reist sammen med eksisterende kirker.
I 937 bestemte Adalstein av England at hver thegn (lokal høvding) skulle ha et klokketårn på sin eiendom, og man begynte å bygge slike tårn i forbindelse med eksisterende kirker.Det finnes også en rekke andre forklaringer som har vært mindre overbevisende, blant annet referanser til gamle steinsirkler og rester av brønner.
Kirketypen må ikke forveksles med de lignende keltiske rundtårnene som finnes i Irland og Skottland, eller med kirker med rund grunnplan.


== Referanser ==


== Litteratur ==
Goode, W.J. (1994): Round Tower Churches of South East England, Round Tower Churches Society, 1. utg., illustrert av Diana Bowie.
Stilgoe, Lyn; Shreeve, Dorothy (2001): The Round Tower Churches of Norfolk, Norwich: Canterbury Press, ISBN 1-85311-448-0.
Hart, Stephen (2008): «Round Tower Churches», Building Conservation (opprinnelig fra Historic Churches)


== Eksterne lenker ==
Round Tower Churches Society, britisk interesseorganisasjon
Round Tower Churches, tysk nettsted på tysk og engelsk
Round Tower Churches Map, The Temple Trail; interaktivt kart
Tettsteder i Sogn og Fjordane

Dette er en liste over tettsteder i Sogn og Fjordane slik begrepet er definert av Statistisk sentralbyrå. Per 1. januar 2017 var det 52 tettsteder i fylket, inkludert eventuelle tettsteder som krysser fylkesgrensen.


== Referanser ==
Orre gamle kirke

Orre gml. kirke er en langkirke fra 1250 på Jæren i Klepp kommune, Rogaland fylke. Kirka ligger ikke langt fra havet, og Orrestranda ved Nordsjøen. Trolig stod sjøen høyere i mellomalderen, slik at båter kunne legge til helt inne ved kirka. Orre gamle kirke var sognekirke for Orre fram til 1950, da Orre kirke på Pollestad (Orre sentrum) ble bygd.
Byggverket er i stein og har 250 plasser.


== Eksterne lenker ==
«Orre gamle kirke». Kulturminnesøk. Riksantikvaren – Direktoratet for kulturminneforvaltning.
Bruisyard

Bruisyard (uttales Broos-yard) er en landsby og et verdslig sogn ved elven Alde i grevskapet Suffolk i England. Landsbyens skilt har en avbildning av sankt Klara av Assisi og hennes nonneorden (på engelsk kalt Saint Clare of the Order of the Poor Clares) ettersom det var et nonnekloster i landsbyen inntil det ble oppløst på 1500-tallet under kong Henrik VIII. Landsbyskiltet ble bestilt av sognerådet i 2004 og framstilt av skulptøren Anne Smith, som har sitt verksted i Bruisyard. Ved folketellingen i 2011 hadde landsbyen en befolkning på 160 innbyggere.


== Rundtårnkirken ==
Sognekirken, viet apostelen Peter, er fra angelsaksisk tid, og er en av 38 rundtårnkirker som er bevart i grevskapet. Disse rundtårnkirkene er sjeldne i England som helhet, men er mest vanlig i East Anglia. Deler av kirkene er av nyere dato; vinduene i skipet og det sørlige kapellet til begynnelsen av 1500-tallet. Kirken er bevaringsverdig bygning av klasse I.


== Bruisyard Hall ==
Herregården Rokes Hall ble omgjort i 1364 til Abbey of the Poor Clares («fattigklarissene»), men da nonneklosteret ble oppløst i 1539 ble det siden reist et elisabethansk herregård på dette samme stedet som inkorporerte deler av den eldre bygningen.


== Referanser ==
Anders Karlsen

Anders «Krakken» Karlsen (født 15. februar 1990) er en norsk tidligere fotballspiller.Karlsen kom til Glimt i august 2013, og har tidligere spilt i Mjøndalen og Stavanger IF. 
8. januar 2007, litt over en måned før sin 17-årsdag, fikk Karlsen (sammen med Andreas Aakre) sin første A-lagskontrakt av Bodø/Glimt. Kontrakten har bundet ham til Bodø/Glimt frem til 2010. Hans debut for A-laget i Bodø/Glimt kom i 2. runde i cupen mot Skarp 8. juni 2006. Spilte 19 minutter som innbytter for Mounir Hamoud. I 2008-sesongen ble Karlsen leid ut til 2.-divisjonsklubben Stavanger IF som ble trent av tidligere Bodø/Glimt-kaptein Cato A. Hansen. Karlsen imponerte i klubben, som fikk fornyet leieavtalen for 2009-sesongen, hvor de skal spille i Adeccoligaen. Bodø/Glimt kunngjorde 28. november 2011 at Karlsen hadde takket nei til et nytt kontraktforslag fra klubben, og i stedet ville signere for Mjøndalen. Karlsen gjorde det svært bra i Mjøndalen og spilte som kaptein i klubben første halvdel av 2013-sesongen. I overgangsvinduet i august hentet Bodø/Glimt han tilbake i klubben og hvor han spilte høstsesongen og ble med på opprykket til Tippeligaen. 
Karlsen spilte ti kamper for Norges G-17-landslag, og tolv kamper for G-16-landslaget. Han har vært på prøvespill i Monaco, og de engelske Premier League-klubbene Bolton og Blackburn har også vært interessert.


== Referanser ==


== Eksterne lenker ==
(en) Anders Karlsen – Transfermarkt 
(en) Anders Karlsen – FBref
Duel Masters

Duel Masters (デュエルマスターズ, Dyueru Masutāzu) er en japansk tegneserie, manga, som også finnes som tegnefilm, anime og som kortspill. Kortspillet er produsert av Wizards of the Coast mens tegneserien er tegnet av Shigenobu Matsumoto og utgitt av Shogakukan i Coro Coro Comics. Handlingen foregår omkring et kortspill av samme navn. En seier oppnås ved å knuse alle skjoldene til motstanderen og deretter angripe uten at han/hun kan forsvare seg. 
Animeserien gikk fra 2002 til 2011.


== Plot ==
I anime-serien møter vi Shobu Kirifuda som ønsker å bli en Kaijudo-mester som hans far Shori Kirifuda og en dag får han muligheten. Han møter Knight som etter hvert blir Shobus læremester. Knight lærer Shobu mer om å om Duelmasters og hvordan han skal kalle monstre til livet.


== Den amerikanske versjonen kontra den japanske ==
Istedenfor å oversette den japanske TV-serien har den amerikanske versjonen (som den norske er oversatt fra) lagt til enkelte endringer i serien. Istedenfor en mer direkte oversettelse, har den amerikanske versjonen fått en parodi dubbing, som var ment å gjøre narr av serier som handler om kortspill. I noen episoder har også den amerikanske versjonen lagt til TV-effekter som blant annet ”split screen”.
Sesongene er også forskjellige fra den japanske versjonen. Sesong to ble laget spesielt laget for det amerikanske markedet der ”Duel Masters 1.5” er starten av den sesongen, og har ikke noe med den japanske opplegget. Det ble sendt tre sesonger på amerikansk fjernsyn (sesong tre ble ikke vist på norsk fjernsyn) og er den siste sesongen, mens den japanske versjon sender for øyeblikket sitt sjette sesong. 


== Eksterne lenker ==
(ja) Offisielt nettsted 
(en) Duel Masters på Internet Movie Database
Orre kirke

Orre kirke er en langkirke i Klepp kommune, Rogaland fylke. Den ble innviet 28. mai 1950 og til stede var blant annet biskopene Jacob Christian Petersen og Karl Marthinussen samt seks prester. Marthinussen foretok selve innvielsen.
Byggverket er i stein og har 350 plasser. Arkitekter var Gustav Helland og Endre Årreberg.
Altertavlen er malt av Thoralf Gjesdal.  Motivet er «Den opstandne Kristus». Prekestolen er i stein fra 1950 og døpefonten i kleberstein av Gustav Helland og billedhugger Løw-Andersen. Alterringen og kirkebenkene er av Sverre Berland.
De første årene benyttet man et gammelt orgel fra Orre gamle kirke. Nytt kirkeorgel fra Landrok orgelbyggeri ble innviet i 1960.


== Litteratur ==
Alf Henry Rasmussen (1993). «Orre kirke, Pollestad». Våre kirker. Norsk kirkeleksikon. Kirkenær: Vanebo forlag. s. 431. ISBN 82-75-27022-7. 


== Eksterne lenker ==
«Orre kirke». Kulturminnesøk. Riksantikvaren – Direktoratet for kulturminneforvaltning. 
Hein Steinskog: Orre kirke 1950-2000 fra Klepp kyrkjelege fellesråd
Gundersen & Grønlund A/S

Gundersen & Grønlund A/S var et norsk musikk-program ledet av Bjørn Gundersen og Ole Jørgen Grønlund som gikk på NRK i 1992.Gruppa Hellbillies hadde en av sine første TV-opptredener her.
Finn Bjelke var også involvert i produksjonen.


== Referanser ==


== Eksterne lenker ==
Gundersen & Grønlund på NRK Nett-TV
(en) Gundersen & Grønlund A/S på Internet Movie Database 
(no) Gundersen & Grønlund A/S på NRK TV
Heskestad kirke

Heskestad kirke (Heskestad kyrkje) er en langkirke fra 1904 i Lund kommune, Rogaland fylke.
Byggverket er i tømmer og har 240 plasser.
Det er kirkegård ved kirken.


== Litteratur ==
Alf Henry Rasmussen (1993). «Heskestad kyrkje». Våre kirker. Norsk kirkeleksikon. Kirkenær: Vanebo forlag. s. 439. ISBN 82-75-27022-7. 


== Eksterne lenker ==
(no) «Heskestad kirke». Kirkesøk. Den norske kirke. 
«Heskestad kirke». Kulturminnesøk. Riksantikvaren – Direktoratet for kulturminneforvaltning.
Jack Dempsey (fisk)

Jack Dempsey er en ciklide som har fått navnet etter bokseren Jack Dempsey. Som de fleste ciklider er den territoriell, spesielt ovenfor artsfrender og lignende arter. Denne fisken er populær i akvariehandelen blant annet på grunn av sitt slående utseende. Den er imidlertid ikke enkel å holde, på grunn av størrelsen og adferden.
Etter hvert som fisken blir voksen, endres fargen fra lysegrå eller -brun med svake turkise flekker, til en mørk purpur-grå med veldig sterke blå, grønne og gylne flekker. Gatt- og ryggfinnen hos voksne hanner har lange, spisse tupper.
Den foretrekker en pH på 7, en hardhet på 9-20 dGH og en temperatur på mellom 22 og 30 grader celsius. Den kan bli opptil 25 cm lang. Den er kjøtteter.
Jack Dempsey legger eggene på substratet (bunnen av akvariet eller dammen). Som de fleste ciklider viser de omfattende yngelpleie. Begge foreldrene hjelper med rugingen, og vokter yngelen når de klekker. Jack Dempsey er kjent for å være oppofrende foreldre, og tygger maten for å gi til avkommet. De kan imidlertid lett ete yngelen hvis de blir skremt eller miljøet er feil.


== Eksterne lenker ==
(en) Jack Dempsey – oversikt og omtale av artene i WORMS-databasen 
(en) Jack Dempsey i Encyclopedia of Life 
(en) Jack Dempsey i Global Biodiversity Information Facility 
(en) Jack Dempsey hos FishBase 
(en) Jack Dempsey hos NCBI 
(en) Kategori:Rocio octofasciata – bilder, video eller lyd på Wikimedia Commons 
Rocio octofasciata – detaljert informasjon på Wikispecies 
(en) Rocio octofasciata (Regan, 1903) Jack Dempsey - FishBase
Jack Dempsey (andre betydninger)

Jack Dempsey kan sikte til:

Jack Dempsey, amerikansk bokser
Jack Dempsey (fisk) oppkalt etter bokseren
Akrokorint

Akrokorint (gresk: Ακροκόρινθος), Korints akropolis, er en monolittisk høyde over den antikke byen Korint. Byens akhaiske akropolis som allerede var en lett forsvart stilling på grunn av sin geomorfologi, ble ytterligere tungt befestet under Østromerriket siden den ble setet for strategosen av Themaen av Hellas. Senere ble den en festning for frankerne etter det fjerde korstog, venetianerne og osmanene. Med sin sikre vannforsyning, ble Akrokorints festning brukt som siste forsvarslinje i det sørlige Hellas for å stå imot fiender som forsøkte å trenge seg inn på den peloponnesiske halvøy. Tre ytre murer utgjorde de menneskeskapte festningsverkene til høyden. På den høyeste toppen på stedet stod et tempel til Afrodite som ble kristnet som kirke før det senere ble en moské.
Det amerikanske instituttet i Athen begynte utgravninger i 1929.
Lund kirke (Moi)

Lund kirke er en langkirke i Lund kommune, Rogaland fylke. Kirken ble oppført i 1808 og vigslet den 23. september 1812. Den ble omfattende restuaurert i 1935–36.
Byggverket er i tømmer og har 330 plasser.Det er kirkegård ved kirken.


== Referanser ==


== Litteratur ==
Olav Heskestad (1962). Kyrkjeliv i Lund. Utgjeve til 150-årsjubileet av Lund kyrkje 1962. Lund menighetsråd. 
Alf Henry Rasmussen (1993). «Lund kirke». Våre kirker. Norsk kirkeleksikon. Kirkenær: Vanebo forlag. s. 439. ISBN 82-75-27022-7. 


== Eksterne lenker ==
(no) «Lund kirke (Moi)». Kirkesøk. Den norske kirke. 
«Lund kirke (Moi)». Kulturminnesøk. Riksantikvaren – Direktoratet for kulturminneforvaltning. 
Lund og Heskestad menighetsblad nr. 4/2011, side 8 (om jubileumsbok) og side 10 (om jubileum)
Lund kommune – Severdigheter Arkivert 20. september 2017 hos Wayback Machine.
Borghild Olavsdatter

Borghild Olavsdatter er kjent som kong Sigurd Jorsalfares frille og kong Magnus Blindes mor. Hun levde sannsynligvis innenfor perioden 1090 til 1150.  Borghild er en av få kristne kvinner som er omtalt i Snorre Sturlasons Snorres kongesagaer. Magnussønnenes saga del 19 gir flere opplysninger om hennes familie og samtid. Hun har endatil fått en beskrivelse som: «(...) ei framifrå vakker kvinne, og så var hun klok og hadde mange kunnskaper».
Borghild kom fra gården Store-Dal, som i Snorres kongesagaer blir oppgitt å ligge i Åmord, dagens Borge i Østfold. Det har blitt diskutert om dette var en korrekt geografisk plassering av gården. I dag hersker det enighet om at sagaens Store-Dal tilsvarer gården Storedal i Skjeberg i Østfold. 
Kildene spriker noe i forhold til tidsangivelsen, men alle viser til at kong Øystein Magnusson oppholdt seg store deler av vinteren 1115/16 eller 1116/17 i Borg. Borghild og familien hennes oppholdt seg også der, og over tid utviklet hun et vennskap med kong Øystein. Den følgende sommeren dro kong Øystein nordover, mens hans halvbror og samkonge, kong Sigurd Jorsalfare, kom østpå. Selv en god stund etter at kong Øystein hadde forlatt Borgarsysle, fortsatte folkesnakket. For å stanse ondsinnede rykter dro Borghild tilbake til Borg, fastet og bar jernbyrd for å vise at vennskapet med kongen hadde vært i ordnede former. Hun besto jernbyrdsprøven og «renset seg» på denne måten for folkesnakket. 
Kong Sigurd holdt på denne tiden til i Konghelle. Da han hørte om Borghilds jernbyrd, dro han i all hast nordover til Store-Dal. Det fortelles at han på én dag red så langt som to store dagsreiser ellers. Han kom til gards, ble der om natten, tok Borghild til frille og førte henne bort med seg. 
Det er antatt at Borghild fulgte med kong Sigurd til Konghelle, for så å returnere til Store-Dal for å føde sin sønn, Magnus, der. Det er reist en bauta til minne om kong Magnus Blinde på gården Storedal i Skjeberg.


== Litteratur ==
Norseng og Eliassen: I Borgarsysle. Bind 2 i Østfolds historie. Østfold fylkeskommune, 2005
Karsten Alnæs: Det ligger et land. Bind 1 i Historien om Norge. Gyldendal Norsk Forlag, 1996
Knut Helle Vikingtid og rikssamling 800-1130. Bind 2 i Aschehougs norgeshistorie, 1995
Juvelciklider

Juvelciklider er en slekt ciklider. De er utbredte i akvariehandelen. 
De blir 7-13 cm lange. Noen arter har sterke farger. Når de leker blir fargene vanligvis sterkere. Det er liten forskjell mellom kjønnene, men hanner har vanligvis noe sterkere farger, og hos noen arter er hannenes finner spissere.


== Forplantning ==
I likhet med de fleste andre ciklider, har juvelciklider høyt utviklet yngelpleie. Artene danner vanligvis monogame par, og hunnen legger eggene på en flat overflate, som et blad eller en stein. Begge foreldrene vokter eggene og deltar i å oppdra yngelen.


== Akvaristikk ==
Juvelciklider passer verken for nybegynnere eller for vanlige selskapsakvarier. Flere unge individer kan holdes i et romslig akvarium med steiner og treverk til skjulesteder, til en par dannes før lek. 
Deres naturlige aggresjon gjør dem velegnet for arts-akvarier.
Juvelciklider er altetende og vil både ta tørrfôr og levende føde.


== Eksterne lenker ==
(en) juvelciklider – oversikt og omtale av artene i WORMS-databasen 
(en) juvelciklider i Encyclopedia of Life 
(en) juvelciklider i Global Biodiversity Information Facility 
(en) juvelciklider hos Fauna Europaea 
(en) juvelciklider hos ITIS 
(en) juvelciklider hos NCBI 
(en) Kategori:Hemichromis – bilder, video eller lyd på Wikimedia Commons 
Hemichromis – detaljert informasjon på Wikispecies
Hausken kirke

Hausken kirke (Hausken kyrkje) er en langkirke fra 1857 i Stavanger kommune, Rogaland fylke.
Byggverket er i tømmer og har 250 plasser.


== Eksterne lenker ==
(no) «Hausken kirke». Kirkesøk. Den norske kirke. 
«Hausken kirke». Kulturminnesøk. Riksantikvaren – Direktoratet for kulturminneforvaltning. 
Menighetens egen nettside Arkivert 5. november 2017 hos Wayback Machine.
Stavanger kirkelige fellesråd
Woodbridge (Suffolk)

Woodbridge er en by i Suffolk i England. Den er administrasjonssenter for distriktet Suffolk Coastal, og ligger ved elven Deben. Selve byen har omkring 7500 innbyggere (2005), men flere landsbyer blir regnet med i byområdet slik at det offisielle tallet ligger på rundt 11 000. 
Woodbridge stasjon betjener East Suffolk Line mellom Ipswich og Lowestoft.
Byen har siden middelalderen vært et senter for båtbygging, rep- og seilmakeri. Både Edvard III og Francis Drake fikk bygget krigsskip i Woodbridge. 
Woodbridge har bygninger fra tudortiden, georgiansk tid, regencyperioden og viktoriansk tid. Den har også en av de eldste kjente tidevannsmøller i landet, som er en av bare fire i Storbritannia som har blitt bevart og restaurert. Den er først dokumentert i 1170, da den ble drevet av augustinerkanniker. I 1536 ble den tatt over av Henrik VIII da kirkelig gods ble inndratt, og i 1564 gav Elizabeth I den til Thomas Seckford. Han grunnla Woodbridge School og Seckford almissehus i 1577, for å hjelpe byens fattige.
It was a centre for boat-building, rope-making and sail-making since the Middle Ages. Edward III and Sir Francis Drake had fighting ships built in Woodbridge.
Rett utenfor Woodbridge ligger Sutton Hoo, et av de rikeste funnsteder fra angelsaksisk tid. 
Den såkalte Rendlesham Forest-hendelsen fant sted nær Woodbridge. Det ble hevdet at et romfartøy hadde landet i skogen utenfor byen, noe som ble benektet av myndighetene. Hendelsen har blitt sammenlignet med Roswell-hendelsen i USA. 
Ifølge en lokal tradisjon er veien fra elven til toppen av Drybridge Hill den som The Grand Old Duke of York gikk opp i en kjent barnesang.


== Referanser ==


== Eksterne lenker ==
(en) Offisielt nettsted 
(en) Woodbridge, Suffolk – kategori av bilder, video eller lyd på Commons